FI Euroopan unionin virallinen lehti C 80/14

Neuvoston asetuksen (EY) N:o 732/2008 19 artiklan 2 kohdan mukainen ilmoitus Yhdistyneiden kansakuntien huumausaineyleissopimuksen tosiasiallista täytäntöönpanoa Boliviassa koskevan tutkimuksen päättämisestä

2013/C 80/07

Komissio julkaisi 20. maaliskuuta 2012 komission täytäntöönpanopäätöksen 2012/161/EU (1), jossa säädetään tutkimuksen panemisesta vireille tarkoituksena analysoida sitä, millaisia vaikutuksia on sillä, että Bolivian monikansainen valtio, jäljempänä ’Bolivia’, on irtisanonut Yhdistyneiden kansakuntien huumausaineyleissopimuksen, jäljempänä ’YK:n yleissopimus’ tai ”yleissopimus”, ja onko kyseinen lainsäädäntö tosiasiallisesti pantu täytäntöön. Tutkimuksen tavoitteena oli määrittää, pitäisikö kestävää kehitystä ja hyvää hallintoa koskeva erityinen kannustusmenettely, jäljempänä ’GSP+-tullietuudet’, joka on myönnetty Bolivialle yleisen tullietuusjärjestelmän soveltamisesta annetun neuvoston asetuksen (EY) N:o 732/2008 (2), jäljempänä ’GSP-asetus’, 8 artiklan mukaisesti, peruuttaa saman asetuksen 15 artiklan 2 kohdan säännösten mukaisesti.

Tutkimus käynnistettiin Bolivian talletettua 29. kesäkuuta 2011 Yhdistyneiden kansakuntien pääsihteerin huostaan YK:n yleissopimuksen irtisanomiskirjan. Irtisanominen tuli voimaan 1. tammikuuta 2012. Bolivian hallitus esitti 29. joulukuuta 2011 YK:n pääsihteerille pyynnön saada liittyä uudelleen YK:n yleissopimukseen sillä varaumalla, että kyseisessä maassa sallittaisiin kokalehtien perinteinen pureskelu, kokalehtien käyttö ja nauttiminen luonnontilaisena kulttuuri- ja lääkintätarkoituksiin, niiden käyttö yrttijuomissa sekä kokalehtien viljely, kauppa ja hallussapito siinä määrin kuin se on tarpeen näitä laillisia tarkoituksia varten. Yleissopimuksen säännöissä vahvistetaan, että jollei yksi kolmasosa yleissopimuksen sopimuspuolina olevista 183 hallituksesta ollut vastustanut tätä 10. tammikuuta 2013 mennessä, pyyntö hyväksyttäisiin.

Komissio sai tietää, että 10. tammikuuta 2013 mennessä ainoastaan 15 kyseisen YK:n yleissopimuksen sopimuspuolina olevaa hallitusta oli vastustanut Bolivian uudelleen liittymistä koskevaa asiakirjaa. Näin ollen Bolivia on liittynyt yleissopimukseen uudelleen. Yleissopimus on tullut Bolivian osalta voimaan 10. helmikuuta 2013.

Komissio varmensi, olivatko Bolivian viranomaiset muuttaneet maan lainsäädäntöä ja käytäntöjä laittomien huumausaineiden osalta yleissopimuksen irtisanomisen jälkeen ja oliko tämä johtanut tilanteeseen, jossa kyseistä lainsäädäntöä ei tosiasiallisesti panna täytäntöön. Komissio lähetti tätä varten Bolivian hallitukselle kyselyn. Bolivian hallitus vastasi edellä mainittuun kyselyyn ajoissa. Komissio analysoi kyselyyn annetun vastauksen sisällön ja lähetti Bolivian hallitukselle tiettyjä osatekijöitä koskevan lisäselvityspyynnön. Bolivia vastasi hyvissä ajoin ja toimitti pyydetyt selvennykset.

Komissio otti lisäksi huomioon muut merkitykselliset tiedot ja erityisesti asiaan liittyvien kansainvälisten elinten (kansainvälinen huumausainevalvontalautakunta (INCB) ja YK:n huume- ja rikosjärjestö (UNODC)) viimeisimmät saatavilla olevat raportit.

Tutkimuksessa kävi ilmi, että kansallisen lainsäädännön mukaiset säännöt ja velvoitteet olivat säilyneet suurimmalta osin muuttumattomina 29. kesäkuuta 2011 jälkeen. Boliviassa on käytössä sisäinen lainsäädäntöjärjestelmä ja kansainvälisen yhteistyön järjestelmä, jotka liittyvät laittomien huumausaineiden tuotannon, kaupan ja käytön torjuntaan liittyviin asian kannalta merkityksellisiin kansainvälisiin sääntöihin. Yhtäkään tämän järjestelmän osatekijää ei ole muutettu YK:n yleissopimuksen irtisanomisen jälkeen. Bolivian lainsäädäntö sisältää siis edelleen yleissopimuksen määräykset 15 artiklan 2 kohdan mukaisesti.

Tutkimuksessa kävi lisäksi ilmi, ettei voimassa olevien säännösten tosiasiallinen täytäntöönpano ollut yleissopimuksen irtisanomisen jälkeen heikentynyt. Näin ollen Bolivia panee edelleen asiaan liittyvän lainsäädännön tosiasiallisesti täytäntöön.

Näiden näkökohtien pohjalta komissio päätti GSP-asetuksen 19 artiklan 2 kohdan nojalla kyseisen asetuksen 27 artiklan 5 kohdassa tarkoitetun menettelyn mukaisesti, että tutkimuksen päätelmät eivät oikeuta Boliviaa koskevien GSP+-tullietuuksien väliaikaista peruuttamista, ja päätti tämän vuoksi tutkimuksen. Lisäksi olisi muistettava, että GSP-asetuksen 8 artiklan 3 kohdan mukaisesti komission on jatkettava YK:n yleissopimuksen ratifiointitilanteen kehittymisen ja tosiasiallisen täytäntöönpanon valvontaa Boliviassa ja reagoitava niihin GSP-asetuksen nojalla käytettävissä olevien menettelyjen mukaisesti muun muassa käynnistämällä tarvittaessa uusi asiaa käsittelevä tutkimus.

(1) EUVL L 80, 20.3.2012, s. 30.

(2) EUVL L 211, 6.8.2008, s. 1.